**Câte semnături sunt necesare pentru o petiție adresată primăriei?**

Nu există un număr minim de semnături pentru ca o petiție să fie luată în considerare. Este suficient un singur petent, pentru ca autoritatea să fie obligată să răspundă. Singura cerință [legală](http://legislatie.just.ro/Public/DetaliiDocument/196568) este ca petentul să se identifice (să nu fie o petiție anonimă).

Totuși, cu cât sunt mai multe semnături, cu atât crește puterea petiției dumneavoastră, pentru că instituția căreia vă adresați va vedea că este problema unei comunități, și nu doar a unui individ. Dacă nu puteți colecta multe semnături, poate fi util ca petiția să fie semnată de persoane mai influente/cunoscute, în măsura în care este potrivit cu subiectul petiției.

Pentru a face petiția dvs. mai greu de ignorat, faceți-o publică. Dacă este posibil, gândiți un mic eveniment în jurul trimiterii petiției.

În cazul în care solicitați ceva important pentru comunitate, puteți folosi și tactici alternative petiției (campanie de scrisori, campanie de telefoane, etc).

Nu uitați – petiția este un prim pas în aproape orice campanie, este modul în care vă faceți cunoscute solicitările și argumentele. În puține cazuri însă, problema se va rezolva cu o petiție. Mai multe idei găsiți în [Manualul de advocacy](http://cere.ong/wp-content/uploads/2018/02/Manual_advocacy.pdf). Iar [aici](http://cere.ong/wp-content/uploads/2018/07/petitii.pdf) găsiți informații succinte despre formularea unei petiții.